Τροποποιήσεις προγράμματος ERTWorld

ΣΑΒΒΑΤΟ, 15/05

**17:00 Η ΖΩΗ ΑΛΛΙΩΣ** «Ανώγεια: Στη σκιά του Ψηλορείτη» (Α' Μέρος) Επ. 12ο (**ΝΕΟ ΕΠΕΙΣΟΔΙΟ**)

Ένα προσωποκεντρικό ταξιδιωτικό ντοκιμαντέρ με την Ίνα Ταράντου

“Τ’ Ανώγεια διαφέρουν! Ακόμη και από τα κοντινά χωριά της περιοχής! Τα ήθη, τα έθιμα, τα Ανωγειανά μοτίβα στην κοινωνική ζωή, στη μουσική, στη γλώσσα… όλα έχουν ένα δικό τους χαρακτήρα. Ίσως οφείλεται στη δύσκολη και ματωμένη ιστορία τους. Το βίωμα μοιάζει να είναι ανεξίτηλο, να κυριαρχεί και να στέκει αγέρωχο, σαν τον Ψηλορείτη. Να έχει καταγραφεί στο μυαλό και να έχει διαπεράσει την ψυχή των Ανωγειανών κάθε γενιάς.

Με τον κ. Γεώργιο Σμπώκο, εκλεκτό συγγραφέα και λαογράφο, κάναμε ένα ταξίδι στα δύσκολα χρόνια. Της επανάστασης και της κατοχής. Ιστορίες από τα τρία ολοκαυτώματα αλλά και από τη ζωή που ξεπηδούσε κάθε φορά από τη στάχτη. Και η σύζυγος του ήρωα Μανώλη Σπαθούρη, μας μίλησε με μάτια υγρά και καρδιά ξέχειλη, και μας έδειξε πως κρατάει την αγάπη και τις μνήμες της άσβηστες μετά από τόσα χρόνια. Έξω από ένα μιτάτο στήσαμε το δικό μας αυτοσχέδιο γλέντι, ψήσαμε, χορέψαμε και είπαμε τις μαντινάδες μας, παρέα με τον Γιάγκο Χαιρέτη. Τον μουσικό με το έντονα Ανωγειανό και συγχρόνως έντονα ροκ στυλ. Με επιρροές που μπορεί να ξεκινούν από τον Νίκο Ξυλούρη, και να φτάνουν στους Led Zeppelin. Κι εκεί, κάτω από το το βουνό, λουστήκαμε τη δύναμη και το φως του Ψηλορείτη. Αλλά και τη σκληράδα του. Και μέσα από τις ιστορίες και τα βιώματα των ανθρώπων, μάθαμε πως η ευτυχία δεν βρίσκεται εκεί που κυνηγούμε να τη βρούμε σήμερα. Βρίσκεται ακριβώς μέσα στην φύση, στην απλότητα και στο λιτοδίαιτο. Διότι με τα λίγα, βρίσκουμε την ευτυχία ευκολότερα.

Σκηνοθεσία: Μιχάλης Φελάνης

Δημοσιογραφική έρευνα – επιμέλεια: Στελίνα Γκαβανοπούλου, Μαρία Παμπουκίδη

Διεύθυνση φωτογραφίας: Βάιος Μπάστος

Μοντάζ: Τρύφων Καρατζινας

Μουσική επιμέλεια: Ίνα Ταράντου, Φίλιππος Μάνεσης

Οργάνωση – Διεύθυνση παραγωγής: Γιάννης Κωνσταντινίδης

Εκτέλεση παραγωγής: Μαρία Σχοινοχωρίτου

Βοηθός παραγωγής: Βαγγέλης Βροχίδης, Στελίνα Γκαβανοπούλου

Ηχοληψία: Φίλιππος Μάνεσης

Styling: Ειρήνη Βάσσου

Σήμα αρχής: Πάρης Γρηγοράκης

Παρουσίαση: Ινα Ταράντου”

**18:00 ΠΡΟΣΩΠΙΚΑ** «Βίκυ Μοσχολιού. Η αγαπημένη μας Βίκυ Μοσχολιού μέσα από τα μάτια της οικογένειας της» (Ε)

“Η ζωή της Βίκυς Μοσχολιού μέσα από τα μάτια της αδερφής της, Αθηνάς Μοσχολιού, της κόρης της, Ευαγγελίας, καθώς και της εγγονής της, Βίκυς. Η Βίκυ Μοσχολιού υπήρξε μία από τις σπουδαιότερες και πιο χαρακτηριστικές φωνές του ελληνικού τραγουδιού και αγαπήθηκε από τον κόσμο όσο λίγοι.

Η Αθηνά Μοσχολιού μιλάει στην Ελενα Κατρίτση για τις δυσκολίες που έζησαν ως παιδιά, τον πολυσυζητημένο γάμο της αδερφής της με το Μίμη Δομάζο και για το κενό που άφησε στη ζωή της, ο ξαφνικός χαμός της. «Η Βίκυ ήταν το μεγάλο παιδί που έπρεπε να δουλέψει για να βοηθήσει την οικογένεια… Μας είχε πάρει στο σπίτι της, εμένα και τα αδέρφια μας, γιατί δεν μπορούσε να ζήσει χωρίς εμάς. Νύφη έφυγα από το σπίτι της! Ήταν μάνα… Νομίζω ότι κάπου είναι, τραγουδάει και θα γυρίσει… Όταν ακούω τα τραγούδια της, κλαίει η ψυχή μου».

«…Με είχε ενοχλήσει ο χωρισμός της με τον μπαμπά μου, της έριχνα μεγάλες ευθύνες και ήμουν άδικη μαζί της… Πολλά χρόνια μετά της ζήτησα συγγνώμη. Εκείνη, ήταν και μάνα και πατέρας, έδινε τα πάντα για εμάς… Ακόμη δεν την έχω αποχωριστεί… Και τα παράπονά μου στη μαμά μου τα λέω…», εξομολογείται η Ευαγγελία Δομάζου.

Η εγγονή της Βίκυς Μοσχολιού, κόρη της Ράνιας, Βίκυ Μπαφίτη, μιλάει πρώτη φορά για τη γιαγιά της, για τις στιγμές που πέρασαν μαζί, θυμάται τα λόγια που της έλεγε και σιγοψιθυρίζει αγαπημένα τραγούδια που έλεγε η γιαγιά της.

Αρχισυνταξία: Έλενα Κατρίτση

Σκηνοθεσία: Κώστας Γρηγοράκης

Δ/νση Φωτογραφίας : Κώστας Τριανταφύλλου

Μουσική επιμέλεια: Σταμάτης Γιατράκος”

**19:00 ΕΛΛΗΝΙΚΗ ΤΑΙΝΙΑ** «Γραφείο Συνοικεσίων»

Κωμωδία, παραγωγής 1956

“Ο Κοσμάς, ένα γεροντοπαλίκαρο, έχει μπλέξει σ’ έναν καβγά και προσπαθώντας να ξεφύγει από την αστυνομία, πέφτει πάνω στη Μαρίτσα, η οποία στημένη στον κήπο του Μουσείου περιμένει τον άνδρα των ονείρων της. Την ερωτεύεται και αποφασίζουν να παντρευτούν, αλλά το μόνο που ξέρει γι’ αυτήν είναι ότι ψάχνει γαμπρό μέσω του γραφείου συνοικεσίων των Πίπη και Φίφη. Για να την ξαναβρεί προσφεύγει στο εν λόγω γραφείο συνοικεσίων και ζητάει τη βοήθεια των ιδιοκτητών του. Ωστόσο, επειδή όλες οι κοπέλες εκεί είναι με ψευδώνυμο, περνάει διάφορες ταλαιπωρίες προσπαθώντας να εντοπίσει τη Μαρίτσα. Το ίδιο παθαίνει και ο φίλος του Τοτός, ο οποίος ερωτεύτηκε την Αφροδίτη, μια κοπέλα που το έχει σκάσει από το σπίτι της, και τώρα την αναζητεί και ο πατέρας της.

Σκηνοθεσία-σενάριο: Φρίξος Ηλιάδης.

Διεύθυνση φωτογραφίας: Νίκος Γαρδέλης.

Παίζουν: Νίκος Σταυρίδης, Νίκος Ρίζος, Μπέτυ Μοσχονά, Γιάννης Αργύρης,

Κούλα Αγαγιώτου, Βασίλης Ανδρεόπουλος, Τάκης Μηλιάδης, Αρτέμης Μάτσας, Ταϋγέτη, Κώστας Στράντζαλης, Γιάννης Φέρμης.”

**20:40 ΣΑΝ ΣΗΜΕΡΑ**

**21:00 ΚΕΝΤΡΙΚΟ ΔΕΛΤΙΟ ΕΙΔΗΣΕΩΝ – ΑΘΛΗΤΙΚΑ – ΚΑΙΡΟΣ**

Με τον Ηλία Σιακαντάρη

……….

ΚΥΡΙΑΚΗ, 16/05

**Αρχείο:ERT3 logo 2020.svg - Βικιπαίδεια 17:00-19:00 BASKETLEAGUE | Play off Προημιτελικός | 3Η Αγωνιστική |** **ΑΕΚ - ΠΑΟΚ** **(Ζ) (ΑΛΛΑΓΗ ΟΜΑΔΩΝ)**

**19:00 ΕΛΛΗΝΙΚΗ ΤΑΙΝΙΑ** «Ο αρχιψεύταρος»

Κωμωδία, παραγωγής 1971

Ο Αχιλλέας, που δουλεύει μαζί με τον φίλο του Παμίνο στο βενζινάδικο του Προκόπη, προσπαθεί διά αλληλογραφίας να βρει μια πλούσια νέα από το εξωτερικό και να την παντρευτεί για να κάνει την τύχη του. Δεν ξέρει όμως αγγλικά και την αλληλογραφία εκτελεί για λογαριασμό του μια φίλη του, η χορεύτρια Μαρίνα, που είναι και ψιλοτσιμπημένη μαζί του. Όταν στην Ελλάδα φτάνει η Ελληνοαμερικανίδα Δάφνη, κόρη πετρελαιοπαραγωγού, μαζί με τη θεία της Μπέτυ, ο Αχιλλέας δανείζεται το αυτοκίνητο και τη βίλα ενός πλούσιου πλεϊμπόι, του Ανδρέα. Τον τελευταίο καταζητούν τα τρία αδέλφια μιας κοπέλας για να ξεπλύνουν την τιμή της. Η Δάφνη, όμως, αντιλαμβάνεται έγκαιρα με τι έχει να κάνει και τον εγκαταλείπει για να επιστρέψει στην Αμερική. Ο Αχιλλέας, που στο μεταξύ έχει συνειδητοποιήσει πόσο αγαπά τη Μαρίνα και διαβλέπει τον κίνδυνο να τη χάσει, την παντρεύεται αμέσως. Όσο για τη θεία Μπέτυ, η οποία έχει ερωτευτεί έναν απατεώνα, αυτή αποφασίζει να μείνει για πάντα στην Ελλάδα και να παντρευτεί, ο δε σύζυγός της, της υπόσχεται να ακολουθήσει τον τίμιο δρόμο της ζωής.

Παίζουν: Γιώργος Πάντζας, Σωτήρης Μουστάκας, Άννα Φόνσου, Θεανώ Ιωαννίδου, Μαρία Ιωαννίδου, Αλέκος Τζανετάκος, Αθηνόδωρος Προύσαλης, Σπύρος Κωνσταντόπουλος, Μάκης Δεμίρης, Χριστόφορος Ζήκας, Πάνος Νικολακόπουλος, Μπάμπης Ανθόπουλος, Γιώργος Οικονόμου, Βάνα Λεκαράκου, Μανώλης Δεστούνης, Βασίλης Τσάγκλος, Νικήτας Πλατής, Σωτήρης Τζεβελέκος, Πάνος Σαργέντης, Μαίρη Αρμενάκη Σενάριο: Γιώργος Λαζαρίδης

Διεύθυνση φωτογραφίας: Σταμάτης Τρύπος

Μουσική: Δήμος Μούτσης

Σκηνοθεσία: Ερρίκος Θαλασσινός

**20:40 ΣΑΝ ΣΗΜΕΡΑ**

**21:00 ΚΕΝΤΡΙΚΟ ΔΕΛΤΙΟ ΕΙΔΗΣΕΩΝ – ΑΘΛΗΤΙΚΑ – ΚΑΙΡΟΣ**

Με τον Ηλία Σιακαντάρη

……….

ΔΕΥΤΕΡΑ, 17/05

(Λόγω στάσης εργασίας των δημοσιογράφων της ΕΡΤ δεν θα μεταδοθεί το Δελτίο Ειδήσεων ώρα 15:00)

**15:00 ΠΡΟΣΩΠΙΚΑ** «Ισραήλ – Παλαιστίνη: Μια διαμάχη που φαίνεται να μην έχει τέλος…» (Ε)

«Η Ιερουσαλήμ έχασε την ομορφιά της, δεν είναι πλέον η μικρή και όμορφη αγία πόλη… Είναι μία κυρία 4.000 ετών και όταν έρχονται να της κάνουν μακιγιάζ, να την κάνουν νέα και όμορφη, αυτή κλαίει… Είναι θυμωμένη η Ιερουσαλήμ…». Μ’ αυτά τα λόγια ο Ελληνοπαλαιστίνιος συγγραφέας Τζον Τλιλ περιγράφει στην Έλενα Κατρίτση τη δική του Ιερουσαλήμ. Μέσα από τις λέξεις που χρησιμοποιεί, ξεχειλίζει το πάθος, η αγάπη, αλλά και ο πόνος γι’ αυτή την πόλη…

Οι συχνές συγκρούσεις μεταξύ Ισραηλινών και Παλαιστινίων δείχνουν ότι οι σχέσεις των δύο λαών βρίσκονται σε τεντωμένο σχοινί. Κάποιοι μιλούν για τρίτη Ιντιφάντα. Μία σπίθα αρκεί για να ανάψει το φυτίλι της έντασης και του φανατισμού, που επικρατεί μεταξύ των αντιμαχόμενων πλευρών.

Την ανασφάλεια που υπάρχει στην καθημερινή ζωή περιγράφει ο διακεκριμένος Έλληνας νευρολόγος, διευθυντής του Κέντρου Σκλήρυνσης κατά πλάκας στο Πανεπιστημιακό Νοσοκομείο Hadassah, Δημήτρης Καρούσης, ο οποίος βρίσκεται με την οικογένειά του στην Ιερουσαλήμ από το 1988. «Εδώ, υπάρχει έντονο το στοιχείο της αβεβαιότητας… Συχνά φοβάσαι να πλησιάσεις ακόμα και σε στάσεις λεωφορείων. Όταν λείπει ο γιος μου, πάντα έχω το φόβο για το τι μπορεί να συμβεί…».

Για το πολιτικό σκηνικό όπως έχει διαμορφωθεί, για την πεποίθησή του ότι η Ευρώπη οφείλει να παίξει καθοριστικό ρόλο στην εξεύρεση ειρηνικής λύσης στην περιοχή, αλλά και για τη δική του καθημερινότητα, μιλά ο πρέσβης της Ελλάδας στο Ισραήλ, Σπύρος Λαμπρίδης.

Ίσως τα λόγια του κ. Τλιλ να αποτυπώνουν τη σημερινή πραγματικότητα, με τέτοιο γλαφυρό τρόπο, που κανείς άλλος δεν μπορεί να αποδώσει: «…Είναι σχιζοφρένεια… Είναι μία κατάσταση αφύσικη. Δεν υπάρχει λέξη στα λεξικά που να περιγράφει αυτό που συμβαίνει… Όλοι οι μεγάλοι τη θέλουν δική τους… Και σήμερα περισσότερο από κάθε άλλη φορά… Πολλοί ήρθαν και έφυγαν, γιατί κανείς δεν τη σεβάστηκε… Κάθε φορά που άλλαζε η κατάσταση, άλλαζα και εγώ… Τρεις φορές πέθανα και γεννήθηκα ξανά…».

Αρχισυνταξία: Έλενα Κατρίτση

Σκηνοθεσία: Κώστας Γρηγοράκης

Δ/νση Φωτογραφίας : Κώστας Τριανταφύλλου

Μουσική επιμέλεια: Σταμάτης Γιατράκος